Guæra di sett'anni
Guæra di sett'anni, conflíto de vaste dimenscioin che fra o 1756 e o 1763 o l'oppoze Gran Bretagna e Pruscia a França e Aostria e so alliæ (Ruscia, Sveççia, Polonnia, Sasonnia e ciu tardi a Spagna). Combattua in quattro continenti, a l'affermò a supremaçia militâ da Pruscia in Œüropa, a preponderança de l'Inghiltæra in sce-i moæ e o so dominnio in America e in India, a l'introdusse decizamente a Ruscia inta politica di stati occidentæ, a segnò infin a decadença de l'Aostria davanti a l'affermâ superioritæ da Pruscia e quella da França davanti a l'Inghiltæra, che ghe succedette into dominio de vasti territoî extra-œüropei.
Into dexennio succescivo a-o trattao de Aquisgraña (1748), che a-o termine da guæra de succescion aostriaca, o l'aveiva ciumentao l’aliança tra Aostria e Gran Bretagna, l’amixiççia tra i doi stati a l'ea stæta menaççâ da di insanabile diverzençe d’obiettivi, percose Londra a l'amiava a definî co-a França o so conflíto d’otramâ, mentre Vienna a l'ambiva a liquidâ a potença prusciaña co-ina coaliçion. L’iniçio de l'imbosamento di alliançe, preluddio da guæra, o fu segnao da-o trattao de Westminster, concruzo into zenâ 1756 tra Zorzo II d’Inghiltæra e Federigo II de Pruscia. O 1° mazzo succescivo França e Aostria abbandonon o tradiçionâ antagonismo e sottoscrissan a Versailles un accordio difenscivo contra a menaçça anglo-prusciaña. inte l'uverno 1756-57 l’Aostria a promisse a-a França a ciu gran parte di Paixi Basci in cangio di territoî de Parma e de Guastalla, mentre a França a vegniva o banchê de Maia Texo e a l'asseguava de no trattâ sepaamente. Intanto, pe rafforçâ o blocco offenscivo contra Federigo II, a França, savendo de doveise ascì çimentâ a fondo contra l’Inghiltæra inte colonnie, a s'aspresciò a concludde de trattative co-a Ruscia (alliança de San Peoburgo, 21 novembre 1756; a-a quæ seguì, into zenâ 1757, l’accescion da Ruscia a l'alliança aostro-françeize). A un’alliança diretta aostro-russa se zonse da pœu o 2 frevâ 1757. O gradoâ passaggio da l'alliança difensciva a quella offensciva fra Luigi XV e Maia Texo o fu sancío formalmente da-o segondo trattao de Versagge (1° mazzo 1757) ch'o l'impegnava França e Aostria, insemme a-a Ruscia, inta guæra continentâ. Inti progetti de Parigi un tâ scheamento de forçe o l'aviæ dovúo sciaccâ inte 'na sola campagna a Pruscia, portando a-a conquista de l'Hannover, a-o stabilimento de un condominio continentâ franco-aostriaco, a-a sottomiscion di Paixi Basci a-a França, a quæ a l'aviæ alloa posciúo voze tutte e so risorse contra l’Inghiltæra. In realtæ, a genialitæ de Federigo II e l’inçerteçça e a dezunion fra i alliæ mandon a vœuo questo disegno. A-o scciœuppo di ostilitæ (ottobre 1756), a França a l'ea in condiçioin de netta infeioitæ navâ rispetto a l'Inghiltæra; d’âtra parte, l’alliança con l’Aostria e co-a Ruscia a l'impoze de dividde i sforsci françeixi riservando a-i tiatri coloniæ un’insuffixente difeiza.
A guæra a se desgugette longo doe linnie parallele de conflíti distinti, l’un tra a França e a Gran Bretagna, in sce-i moæ, inte colonie e inta Germania occidentâ (Hannover), l’âtro tra Federigo II e a coaliçion di so avversai inta Germania orientâ, inta Slexa, a-e frontee da Boemia e da Polonia (co-e battagge risolutive de Rossbach, 5 novembre 1757; Leuthen, 25 dexembre 1757; Kunersdorf, 21 agosto 1759). Perçò doi trattæ distinti, quello de Pariggi e quello de Hubertsburg (1763), pozan fin a l'un e a l'âtro conflíto. A França a fu a naçion che ciu risentì da sconfita, perché a vidde consolidâse a est una nœuva grande potença continentâ, a Pruscia, e a perse o dominnio di moæ e o so primmo impeo (Canadà e dipendençe, arcuñe de Antille, o Senegal e l’India) a vantaggio de l'Inghiltæra. O conflito continentâ o fu dominao da Federigo II, ch'o l'ariescì a sarvâ a poxiçion da Pruscia, graçie ascì a-o sostegno russo doppo l’asceiza a-o trono de Pê III into 1762.
lij_Latn lij_Latn lij_Latn lij_Latn